als_Latn dik_Latn sag_Latn
Presidenti i Republikës Bujar Nishani priti sot në një takim Drejtorin e Përgjithshëm për Zgjerimin në Komisionin Evropian, Christian Danielsson.
Nishani përcolli në emër të të gjithë qytetarëve shqiptarë kënaqësinë dhe vlerësimin për rekomandimin pozitiv të Komisionit Evropian.
Kreu i Shtetit theksoi se në këtë rrugë jo të shkurtër e plotë sfida, Shqipëria ka gëzuar mbështetjen e madhe të shumë miqve dhe institucioneve evropiane, të cilët i falënderoi përzemërsisht, duke evidentuar gjithashtu pritshmërinë për miratimin e rekomandimit gjatë Këshillit të dhjetorit.
Presidenti Nishani gjithashtu vuri në dukje se gjithëherët ka këmbëngulur se ajo që është më e rëndësishmja në këtë rrugëtim është procesi, gjatë të cilit Shqipëria do të njohë transformime të thella, duke u afruar gjithnjë e më shumë pranë BE-së.
Kreu i Shtetit u shpreh optimist se nëpërmjet një vullneti të qartë e të fortë dhe ambjenti pozitiv e gjithëpërfshirës, të domosdoshëm për zbatimin e mëtejshëm të 5 prioriteteve, përfshirë reformën në drejtësi, do të shënohet përparimi i shumëpritur nga qytetarët shqiptarë dhe partnerët tanë evropianë.
als_Latn als_Latn als_Latn als_Latn als_Latn